**62. A Móricz Zsigmond Színház épülete és kimagasló kultúraközvetítő szerepe**

Nyíregyházi színielőadásokról már 1831 júniusából származnak helyi híradások, bár ekkor még nem volt önálló színházépülete és társulata sem városunknak. A ma is álló kőépület Alpár Ignác tervei alapján csak több évtized múlva, 1894. február 6-án, az egykori Széna piacon nyílt meg. Önálló nyíregyházi társulat alapítására pedig csaknem 100 év elteltével, 1981-ben került csak sor.

A Móricz Zsigmond Színház Nyíregyháza, és Szabolcs-Szatmár-Bereg megye kulturális életének meghatározó szereplője, hosszú évek óta az egyik legsikeresebb vidéki kőszínház. A teátrum napjainkban hat különböző helyszínen szolgálja a kultúra ügyét**: a Móricz Zsigmond Színházban** a **Nagyszínpadon** (369 fő), a **Krúdy Kamaraszínpadon** (100 fő), a **Bárány Frigyes Stúdióban** (közel 110 fő), valamint nyaranta, a megújult, közel 1000 férőhelyes **Rózsakert Szabadtéri Színpadon.** Üzemeltetőként a **Bencs Villában** történelmi kávézóval, állandó és időszakos kiállításokkal, irodalmi, beszélgetős, és zenés estekkel várjuk nézőinket (benti rendezvények esetén 70, szabadtéri rendezvények esetén körülbelül 100 ülőhellyel).Az egykori Helyőrségi Művelődési Otthon felújítva, **Szindbád Színháztörténeti Rendezvénytér** néven szintén a Móricz Zsigmond Színház üzemeltetésében kapcsolódik be Nyíregyháza kulturális negyedének pezsgő mindennapjaiba (belső pódiumszínpad: 80, szabadtéri: 100 férőhellyel), a Szindbád Bisztrónak is helyet adva, nap mint nap felidézve Krúdy Gyula szellemiségét. Fentieken kívül a teátrum szervezésében valósul meg évről évre minden nyár végén Nyíregyházán (2023-ban immár 22. alkalommal) a **VIDOR Fesztivál** is. A Móricz Zsigmond Színház nívós szakmai és a társadalmi igényeknek is megfelelő programot kínál a megyeszékhelyen, a legkülönbözőbb műfajú, hangvételű és tér-igényű előadások megvalósításával. A teátrum küldetésének tekinti a színház-, tánc- és zeneművészet sokszínűségének és értékeinek gyarapítását, az előadások, koncertek Nyíregyháza és Szabolcs-Szatmár-Bereg megye lakosságának széles rétegeihez való eljuttatását, a gyermek- és ifjúsági korosztály számára maradandó, közösségi kulturális élmények nyújtását, az előadó-művészetekre fogékony nézővé nevelés előmozdítását, a határon túli magyar kultúra ápolását - ennek szellemében végzi művészi, színházszakmai tevékenységét.